b'\n_START_ARTICLE_\nRde\xc4\x8di telefon\n_START_PARAGRAPH_\nRde\xc4\x8di telefon je popularno ime za direktno povezavo med predsednikoma ZDA in Sovjetske zveze, ki so jo vzpostavili med hladno vojno. Kljub imenu rde\xc4\x8di telefon povezava nikoli ni bila telefonska, temve\xc4\x8d je temeljila na prenosu tekstovnih sporo\xc4\x8dil. Na ta na\xc4\x8din sta lahko voditelja ZDA in SZ sporo\xc4\x8dila oblikovala v svojem jeziku, za prevod pa so poskrbeli prevajalci na naslovni strani._NEWLINE_Med kubansko raketno krizo leta 1962 je postalo jasno, da je med glavnima jedrskima velesilama potrebno uvesti direktno linijo za komunikacijo. Pred tem je ve\xc4\x8dina pogovorov potekala s pomo\xc4\x8djo pisem in med samo krizo je \xc4\x8das za prevod teh pisem in po\xc5\xa1iljanje odgovorov trajal predolgo. Ker bi to lahko povzro\xc4\x8dilo neprijetne zaplete in napa\xc4\x8dne interpretacije akcij druge strani, so se odlo\xc4\x8dili za vzpostavitev direktne linije._NEWLINE_Sistem je bil sprva sestavljen iz teleprinterjev, ki so informacije po\xc5\xa1iljali po kodirani zvezi. Leta 1971 so sistem nadgradili s satelitsko povezavo, leta 1985 pa so za prenos za\xc4\x8deli uporabljati telefaks. Najnovej\xc5\xa1a nadgradnja uporablja sistem elektronske po\xc5\xa1te. Sistem je bil prvi\xc4\x8d uporabljen med arabsko-izraelsko vojno leta 1967, ko sta se obe strani obve\xc5\xa1\xc4\x8dali o premikih voja\xc5\xa1kih sil, pa tudi v ostalih konfliktih, kjer sta ZDA ali Sovjetska zveza izvajali voja\xc5\xa1ke premike, ki bi lahko vznemirili nasprotno stran.'